kaerle etc. doen condt allen luyden nu zynde ende naemaels weesende
dat wy ontfanghen hebben die oetmoedighe supplicacie van meester
ian heesemans suppost onser universiteyt van lovenen ende basscularius
iuris aldaer inhouden hoe dat hy suppliant inden iaer xvc xxxiiii
ontboden zynde by syn ouders ter kermissen tot bergheyck aldaer
zy woenende zyn es de selve commen besueken ende aldaer wesende
zoe eest gebuert dat op eenen achternoene om den tyt te vergetenen hy in
een bierhuys met eenen priestere genoempt heer jan back zyn nae
maescap zynde is gaen drincken in welcke herberge inde cokenen
heeft oyck sitten drincken wylen geerit houtmercks als aben met
eender vrouwe persoon daer mede de selve geerit in oneeren sat ende
de nichte vande suppliant was ende alzoe geseten hebben een wyle tyts inde
selve herberge hy suppliant metten voirs. heeren ianne op een camerken
ende de voirs. wylen gerrit metter voirs. vrouwen inde cokenen voirs.
zoe eest gebeurt dat de voirs. suppliant genecessiteert wesende om zyn water
te makenen ende willene te dien eynde vuyten huyse gaen dat hy voerby
de tafelen ende tgelach daer de voirs. wylen geerit metter voirs. vrouwe
saten moeste passeren ende voirs. twee persoenen zien by malcanderen
zitten dwelck hem zeer nae es gegaen mits den welcken ty int wederkeeren
hy totten selven geert gevraeght heeft oft hy zyn nichte nyet
trouwen en soude ende oft hy nyet lange genoech in schanden ende oneeren
derselver gefrequenteert ende gehouden en hadde op welche vrage
de voirs. wylen geerit die zeer sober van regimenen ende levenen was
oyck zeer periculeux vander hant ende vele beruerten ende gevechten
tot bergheyck heeft voirts gekeert daer inconvencienen ende ongevallen
zyn naegevolght zeer weerselyck antwoirdenen seggende genoech in
effecte dat hy de vrouwe nyet trouwen en soude waeraff de suppliant
noch meer beruert seeghde nu zal ickte u doen trouwen nemende
met dien syn lanckmes inde hant ende tselve aensiende de voirs. wylen
geerit ende seggende iae ick zien wel dat ghyer aen wilt oft sulcke
woirden in substantie zoe heeft hy in een zyn hant genomen eenen
dryevoet stoel ende in dandere een werp bl bylken daermede hy naeden
suppliant heeft geworpen ende mits welcken worpen de voirs. wylen
geerit den voirs. suppliant thooft gecloven zouden hebben en waer
geweest dat hy hem salveerde achter een schermsele nae
welcken worp de voirs. suppliant zeer verhit van bloede met zyn voirs.
mes eenen steek naeden voirs. geerit heeft gesteeken ende alzoe
den voirs. dryevoetstoel egheene bodem en hadde zoe heeft hy by
quaede fortune den voirs. wylen geerit geraect ende een quetsure
gegeven inde zyde ende de voirs. quetsuere hebbenen cesseerde de suppliant
gaende vuyten huyse naeden hoff ende waut hy suppliant aen zyn mes
wel sach dat hy den voirs. wylen geerit hadde gewondt zoe badt hy
ianne cock ingesetene ende scepene tot bergheyck dat hy tot zynder
liefden naeden voirs. wylen geerit soude willen gaen sien ende vanden
selven wesen ende vernemen oft de quetsuere groot was die hy ontfangen
hadde totten welcken de voirs. wylen geerit meer beclaeghde de
fortune vanden suppliant ende dongennechte van zyne ouders dan zyn eygen
fortune seggene te meer stonden dese woirden ock hoe onnoeselyck
es de goede ionge hiertoe gecommen hoe zullen zyn goede ouders hier
aff in lyden zyn oft bedroeft verclaerende oyck deselve wylen geerit
voer ende nae dat hy dadministracie van zyn sacramenten hadde gehadt
dat hy nyet en wilde dat zyn kinderen vanden voirs. mesval vande
suppliant yet nemen oft eysschen en souden ende naedien deselve wylen
geerit tot des anderen daeghs naeden opganck vande sonnen geleeft
hadde zoe es hy vande voirs. quetsure van levende lyve ter doot gecommen
dwelck den suppliant zeer leet es ende al eest zoe dat de voirs. suppliant
sonder iactan$ te spreken is staende tot goeden name ende fame die voer
noch nae noyt twist oft discordie tegen yemande en heeft genomen
oft gehadt dat hy oyck der geinteresseerde partie moet heeft ende hen
te vreden houden vande suppliant dat hy insgelycx in persoene de voyage
heeft gedaen tot sinte pieters ende pauwels te roome ende aldaer van onsen
heyligen vader de paus remissie ende absolutie van zynder mesdaet
heeft geobtineert ende oyck rehabilitatie om totten priesteren staet
te procederen ende zyn beneficien te houdenen die hy hadde ten tyde van
zynen onge$valle ende noch heeft nochtans beduchtene dat hy van eenige
officieren getraneilleert worden zoe en soude hy suppliant binnen onsen
voirs. lande van brabant nyet welderven frequenteren ten waere
dat onse gracie ende genade hem hier op woirde geextendeert
ende verleent alzoe hy suppliant seeght ons daerom oetmoedelyck
biddenen waerom zoe eest dat wy desen aengesien geneycht
wesenen ter beden des voirs. suppliants ende willenen hem in dit stuck perseveren
gracie ende misericordie voer strangheyt ende riguer van iusticien
hebben den selven suppliant inden gevalle als boven quytgeschonden
geremitteert ende vergheven schelden quyt remitteren ende vergeven
vuyt zunderlinger gracien by desen onsen brieve tfeyt ende
dootslach boven geruert mitsgaeders alle offensie ende brueke
corporelle ende criminele daer inne hier hy ter causen voircreven
mits dat daer aen cleven mach tegen ons ende iusticie mesdaen ende
mesbruyct mach hebben ende hebben hem daeraff wedergestelt ende
gerestitueert stellen weder ende restitueren tot zynen goeden name
fame ende geruchte in onsen voirs. lande ende hertochdomme van brabant
ende allen anderen onsen landen ende heerlicheyden ende tot zynen onverbuerd
goeden indien hy eenighe onder ons heeft gelyck ende in alder manieren
zoe hy was voer de toecompste vanden voirs. feyte imponerende hier op
een eeuwich zwygen onsen procueur generael in brabant ende allen anderen
onsen iusticieren ende officieren wy zy zyn satisfactie ende beternisse
ierst ende voer al gedaen der partie geinteresseerde indien die noch nyet
gedaen en zy ende eenige daertoe staet civilyck alleenlyck
behoudelyck dat de voirs. suppliant gehouden zal zyn tvoirs. feyt tegen
ons te beteren civilyck nae gelegentheyt vande saken ende faculteyt van
#
zyn goeden met oyck te betalen die costen die costen van iusticie hier
omme alreede gedaen ende te doene allet ter taxacien ende moderacien
van onsen lieven ende getruwen den cansellier ende luden van onsen
raede in brabant die wy daertoe gecommitteert hebben ende committeren
by desen ontbieden daerom ende bevelen ons den selven onsen
cansellier ende raedsluyden dat voer hen geroepen dieghene die
daerom behoiren geroepen te zyne zy procederen wel ende deughdelyck
ter verificacie ende interinemene van desen ende totter taxacie ende
moderacie vander voirs. amende ende costen alzoe zy sullen bevinden
behoirende welck interinement de voirs. suppliant gehouden zal zyn
te versueken ende hen in persoenen te presenteren in onsen voirs. raede
binnen eenen iaere naestcommende op de pene van te verbeurre deffect
van desen ende dat gedaen ende de selve civile boete ende costen
van iusticien getaxeert ende betaelt synde in handen vanden ghenen
die dat behoiren zal zy onse voirs. procureur generael in brabant ende
andere onse rechteren iusticieren officieren ende ondersaten
iegewoirdich ende toecommende die dat aengaen zal mogen huere
stedehouderen ende een yegelyck van hen besundere zoe hem
toebehoiren zal doen laeten ende gedoogen den voirs. suppliant van
deser onser iegewoirdiger gracien remissie ende pardoenen ende
van allen den inhouden van desen inder vuegen ende manieren
voerverhaelt rustelyck vredelyck volcommelyck ende eeuwelyck
genyeten ende gebruycken sonder hem te doenen noch te laten
geschieden nu noch in toecommende tyde ennich hinder letssel oft
moeyenisse aen lyve noch aen goeden ter contrarien maer
#
sy hieraf verantwordt
byden ontfanger vanden
exploiten
indien zyn lyff ofte eenige van zynen goeden daerom gearresteert
becommert oft belet waeren dat zy die setten ende stellen oft doen setten
ende stellen terstont ende sonder vertreck tot geheelder ende volcommender
delivrancie want ons alzoe gelieft zy$ ten eynde dat dit vast
en gestadich blyven tot eeuwigen dagen zoe hebben wy onsen
zegel hier aen doen hangen behoudelyck in anderen dinghen
onsen rechte ende eenen yegelycken anderen des syns gegheven
in onser stadt van bruessele inde maent van iunio int iaer
onsheeren duysent vyfhondert ende zevenendertich van onsen
keyserycke txviiic ende van onser rycken van castillien tcxxiic
aldus onder opte ploye stont gescreven by den keyser in zyner
raede ende geteekent boudewyns visa r$$$
gecollacionneert tegen$$
originale brieven by my
decock